Diari Oficial de la Generalitat Valenciana


Sumari del DOGV 9609, del 02-06-2023 (2023/6019)

Modificació de la relació de llocs de treball i la plantilla del personal de les Corts Valencianes.
---------------------------------------------------------------------------------------------------

### Dades del document

Número de DOGV
:   9609

Data del DOGV
:   02-06-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/6019


Data del document
:   16-05-2023

Organisme emissor
:   Corts Valencianes

Tipus de document
:   Anunci

Descriptors 

:   * personal
    * concurs administratiu

Modificació de la relació de llocs de treball i la plantilla del personal de les Corts Valencianes. [2023/6019]  
S'eleva al lletrat major-secretari general la proposta de modificació de la relació de llocs de treball i la plantilla del personal de les Corts Valencianes elaborada, inicialment, per la Secretaria General i elevada per a la seua aprovació per la Taula Negociadora del Personal de les Corts en la reunió de l'11 de maig de 2023, el contingut de la qual és el següent:  
1. Modificació de la relació de llocs de treball de les Corts consistent en la creació d'un lloc de treball de lletrat major adjunt o lletrada major adjunta, adscrit a la Secretaria General (subgrup: A1; CD: 30; CE: CV2-LMA, CED O8-63-MZ5-PIQ).  
2. Modificació de la plantilla de personal i la relació de llocs de treball de les Corts consistent en la creació d'una plaça i el lloc de treball corresponent de tècnic superior especialitzat o tècnica superior especialitzada d'afers econòmics (grup A1; CD: 22; CE: CV14; CED: A1-22-14), adscrits al Servei d'Afers Econòmics.  
  
Per a poder cobrir la plaça que es cree haurà d'incloure's, prèviament, en una oferta pública d'ocupació de les Corts i, a continuació, convocar-se i culminar-se el procés selectiu corresponent. Això significa que pot transcórrer un temps considerable fins que aquests procediments es desenvolupen i finalitzen. És per això que, fins a la conclusió d'aquest procés selectiu i per a possibilitar, amb la major rapidesa possible, en cas de necessitat urgent, la provisió temporal del lloc de treball la creació del qual es proposa, es recorrerà per a aquesta provisió temporal a la borsa de treball constituïda a resultes del concurs oposició convocat, mitjançant l'Acord número 3.231 bis/IX, de 5 de març de 2019, de la Mesa de les Corts, per a cobrir dues places de tècnic o tècnica superior d'administració parlamentària (Convocatòria 1/2019, BOCV número 353/IX, de 29.03.2019). Tot això, de conformitat amb el que hi ha disposat en l'article 3 del ja citat Reglament per a la selecció del personal interí de les Corts Valencianes i sempre que es reunisquen els requisits de titulació exigits per a l'accés al lloc de treball referit.  
  
3. Modificació de la plantilla de personal i la relació de llocs de treball de les Corts consistent en la creació de les places següents i els llocs de treball corresponents, tots adscrits al Servei de Tecnologies de la Informació i les Comunicacions:  
- Dues places i els corresponents llocs de treball de tècnic mitjà o tècnica mitjana de sistemes (subgrup A2; CD: 21; CE: CV19; CED: A2-21-19), adscrits al Departament d'Infraestructures TIC (Sistemes i Comunicacions).  
- Una plaça i el lloc de treball corresponent de tècnic mitjà o tècnica mitjana d'aplicacions (subgrup A2; CD: 21; CE: CV19; CED: A2-21-19), adscrit al Departament de Sistemes de Gestió Administrativa.  
  
- Una plaça i el lloc de treball corresponent de tècnic mitjà o tècnica mitjana d'aplicacions (subgrup A2; CD: 21; CE: CV19; CED: A2-21-19), adscrit al Departament de Sistemes de Gestió Parlamentària.  
  
4. Modificació de la relació de llocs de treball de les Corts consistent en la reclassificació puntual dels llocs de treball d'oficial de gestió parlamentària.  
La reclassificació que se sotmet a la consideració de la Secretaria General consisteix en la modificació del complement específic i del complement d'especial dedicació parlamentària de tots els llocs de treball d'oficial de gestió parlamentària, configurant un nivell singular aplicable a aquests llocs de treball amb la clau de complement específic CV20-OGP i la clau de complement d'especial dedicació C1-19-CV20/OGP i les quanties que es detallen en la modificació de les taules retributives actualitzades a 2023, aprovades per Resolució de la Presidència de les Corts dictada el 20 de gener de 2023 (BOCV número 310/X, de 09.02.2023). Aquesta reclassificació s'aplica també al lloc de treball número 6.201, de gestió de caixa, que es proveeix entre funcionaris o funcionàries de carrera titulars de places d'oficial de gestió parlamentària que passa a tenir un nivell singular de complement específic CV17-GC i un nivell singular de complement d'especial dedicació parlamentària amb la clau C1-22-CV17/GC i les quanties que es detallen en la modificació de les taules retributives actualitzades a 2023. Tot això amb efectes des de la data de l'adopció de l'acord o la resolució que aprove la modificació de la classificació que es proposa.  
  
5. El pressupost estimat anual de la modificació de la plantilla del personal i la relació de llocs de treball que se sotmet a la consideració de la Secretaria General ascendeix a un total de 558.946 euros anuals (inclosa la projecció en cotitzacions a la seguretat social), quantitat que es troba prevista per a aquesta finalitat en el pressupost de les Corts per a l'exercici 2023, aprovat mitjançant l'Acord número 2.620/X, de 26 d'octubre de 2022, de la Mesa de les Corts, d'acord amb la Comissió de Govern Interior (BOCV número 292/X, de 23.11.2022). La modificació disposa, per tant, de crèdit suficient i adequat en el pressupost de les Corts de l'exercici 2023 per a aprovar-se, si la Mesa o el lletrat major-secretari general, per delegació de la Mesa, finalment ho estimen oportú i procedent.  
A més de les modificacions que s'han detallat anteriorment, cal deixar constància de la necessitat de realitzar diverses actuacions imprescindibles per a garantir el funcionament adequat de determinats serveis i completar l'organització administrativa de la Secretaria General dissenyada en els EGRI-CV. Aquestes actuacions, que haurien de realitzar-se, no de manera urgent, però en tot cas en el primer semestre de l'exercici 2024, són les següents:  
- Ampliació de la plantilla del personal i la modificació subsegüent de la relació de llocs de treball de les Corts mitjançant la creació de dues places i els corresponents llocs de treball de tècnic o tècnica superior d'administració parlamentària (subgrup: A1; CD: 22; CE: CV-14) adscrits al Departament de Recursos Humans del Servei de Recursos Humans i Règim Interior.  
Aquestes places substitueixen els dos llocs de treball de la mateixa categoria, assignats a funcionaris interins o en millora d'ocupació, en execució de la Resolució del lletrat major-secretari general número 153-D/X, de 21 de maig de 2021, que aprova un programa d'execució temporal per a complir l'oferta pública d'ocupació de les Corts de 2018 i de 2020 i realitzar diverses actuacions pendents en matèria de recursos humans (BOCV número 168/X, de 26.05.2021). Aquesta resolució es va dictar sobre la base de l'autorització que li va conferir la Mesa de les Corts mitjançant l'Acord número 1.377/X, de 13 d'abril de 2021.  
- Modificació de la relació de llocs de treball de les Corts mitjançant la creació d'un lloc de treball de cap del Servei d'Afers Parlamentaris (subgrup: A1; CD: 26; CE: CV-3).  
Així mateix, es proposa assumir el compromís d'aprovar la creació d'una plaça de tècnic o tècnica d'imatge i so classificada en el subgrup A2/B en el moment, ja pròxim, en el qual quedarà vacant, per jubilació, una de les places de tècnic o tècnica de registre i so existents en la plantilla. Una vegada efectuada aquesta creació, podrà desenvolupar-se un procés similar al que va conduir a l'adopció de l'Acord número 3.172/IX, de 12 de febrer de 2019, que va aprovar la reclassificació de les places i els llocs de treball afectats pel procés de promoció interna, per conversió directa de places, realitzat i per a donar compliment al que es va resoldre en l'Acord número 2.298/IX, de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
La proposta s'acompanya de sengles annexos I i II, en els quals es detallen la denominació, les característiques, la classificació, les funcions, els requisits per a l'accés, el procediment de selecció i, si escau, forma provisió de les places i els llocs de treball afectats per la modificació de la plantilla de personal i la relació de llocs de treball de les Corts que es proposa.  
  
I. Normativa aplicable  
A la proposta que se sotmet a l'aprovació del lletrat major-secretari general li és aplicable el que es disposa per les normes següents:  
  
- El Reglament de les Corts, en els articles 108 i 109, quant a la competència de la Mesa de les Corts per a aprovar la relació de llocs de treball i les seues modificacions i la distribució de funcions corresponents a cadascun, a proposta exclusiva de la Secretaria General.  
  
- L'Estatut del personal de les Corts Valencianes, aprovat, amb rang, valor i força de llei, pel Ple de les Corts el 16 de juny de 2010 (DOGV 6312, 16.07.2010), modificat per acord adoptat el 25 d'octubre de 2018 pel Ple de les Corts (text consolidat publicat en el BOCV número 320/IX, de 15.11.2018), quant a la competència en matèria de personal dels òrgans de les Corts, el procediment per a l'aprovació i la modificació de la relació de llocs de treball, el contingut mínim d'aquesta, els elements i els conceptes de classificació dels llocs de treball, com també les matèries en les quals ha d'oir-se prèviament el Consell de Personal i les que han de ser objecte de negociació prèvia amb les organitzacions sindicals més representatives en la Taula Negociadora del Personal de les Corts.  
  
- Els Estatuts de govern i règim interior de les Corts, que contenen les Normes reguladores de la Secretaria General, aprovats per l'Acord número 275/X, de 29 d'octubre de 2019, de la Mesa de les Corts (BOCV número 40 /X, de 20.11.2019), quant a l'adscripció orgànica dels llocs de treball i la definició de les funcions dels serveis i de les unitats de l'administració de les Corts.  
- La Llei 4/2021, de 16 d'abril, de funció pública valenciana, que és d'aplicació supletòria al personal de les Corts. Així ho estableix la disposició final primera de l'Estatut del personal de les Corts Valencianes, la qual assenyala que «Al personal al servei de Corts Valencianes li és d'aplicació subsidiària el que es disposa en la legislació en matèria de funció pública del personal al servei de la Generalitat Valenciana i la Llei 7/2007, de 12 d'abril, de l'Estatut bàsic de l'empleat públic».  
  
- El Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, que és d'aplicació supletòria al personal de les Corts, en virtut del que estableix la citada disposició final primera de l'Estatut del personal de les Corts Valencianes.  
- El Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'administració de la Generalitat (DOGV 7017, 06.05.2013), el qual no és directament aplicable a les Corts Valencianes, però pot prendre's com a referència en aquells aspectes no organitzatius que puguen cobrir l'absència d'una normativa específica aprovada per les Corts per a la classificació dels llocs de treball.  
- El text refós de les Normes reguladores de la fiscalització de les despeses que hagen de finançar-se amb càrrec al pressupost de les Corts, aprovat per la Mesa de les Corts, d'acord amb la Comissió de Govern Interior el 8 d'octubre de 2018 (DOGV 8561, 03.06.2019), específicament la norma tercera.2.A.1, relativa als expedients que comporten despeses en matèria de personal i afecten la classificació dels llocs de treball o modificació de les seues característiques. Aquestes normes han sigut modificades puntualment en el subapartat a de l'apartat 3 de la norma segona, per l'Acord número 1.059/X, de 10 de novembre de 2020, adoptat per la Mesa de les Corts, d'acord amb la Comissió de Govern Interior (DOGV 8966, 03.12.2020).  
  
II. Antecedents  
Els darrers anys, fruit dels treballs desenvolupats per la Comissió Tècnica Paritària constituïda a aquest efecte sota la direcció del lletrat major i integrada per una representació de la cambra i del Consell de Personal de les Corts, s'han adoptat, entre altres i des del major consens possible, els acords següents en matèria de personal:  
- Acord número 2.298/IX, de 30 de gener, pel qual es va aprovar la creació, la modificació, la supressió i la reclassificació de les places de la plantilla de personal de les Corts proposada per la Secretaria General, com també la modificació de la relació de llocs de treball de les Corts i els compromisos calendaritzats que assumien les Corts Valencianes per a la realització de les actuacions que havien de desenvolupar-se i la consecució dels objectius que han d'assolir-se en matèria de personal en les Corts Valencianes (BOCV número 253/IX, de 23.02.2018).  
- Acord número 2.633/IX, de 6 de juny de 2018, pel qual es va aprovar l'oferta pública d'ocupació de les Corts corresponent a l'exercici 2018.  
- Acord número 2.786/IX, de 17 de juliol de 2018, sobre la gestió de les convocatòries corresponents a l'oferta pública d'ocupació de les Corts 2018 (DOGV 8347, 26.07.2018).  
- Acord adoptat el 25 d'octubre de 2018 pel Ple de les Corts, en què s'aprova la modificació tècnica de l'Estatut del personal de les Corts (text consolidat publicat en el BOCV número 320/IX, de 15.11.2018).  
- Acord número 2.672/IX, de 19 de juny de 2018 (BOCV número 287/IX, de 22.06.2018), en què s'aproven les bases del curs selectiu per al procés de promoció directa per conversió de places.  
- Acord de 4 de desembre de 2018, en què s'aprova la relació de funcionàries i funcionaris de carrera de les Corts que han superat el curs selectiu per a l'accés al grup A1 i A2 mitjançant conversió directa de les places afectades.  
- Acord número 3.172/IX, de 12 de febrer de 2019, que va aprovar la reclassificació de les places i els llocs de treball afectats pel procés de promoció interna, per conversió directa de places, realitzat i per a donar compliment al que es va resoldre en l'Acord número 2.298/IX, de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
- Acord número 3.173/IX, de 12 de febrer de 2019, de delegació de la competència de la Mesa en el lletrat major en determinades matèries de personal (BOCV número 344/IX, de 15.02.2019).  
- Acord número 3.231 bis/IX, de 5 de març de 2019, d'aprovació de les bases per a cobrir per concurs oposició tres places de tècnic superior o tècnica superior d'administració parlamentària (BOCV número 353, de 29.03.2019).  
- Acord número 3.232 bis/IX, de 5 de març de 2019, d'aprovació de les bases per a cobrir per concurs oposició dues places de tècnic mitjà o tècnica mitjana d'administració parlamentària (BOCV número 353/IX, de 29.03.2019).  
- Acord número 3.289/IX, de 13 de maig de 2019, d'aprovació del Pla d'igualtat de gènere de les Corts (BOCV número 3/X, de 31.05.2019).  
- Acord número 273/X, de 29 d'octubre de 2019, d'aprovació del pressupost de les Corts de 2020, inclosa la consignació necessària per a la creació de places que s'estimen necessàries (BOCV número 40/X, de 20.11.2019).  
- Acord número 275/X de 29, d'octubre de 2019, d'aprovació de l'organigrama de la Secretaria General i dels Estatuts de govern i règim interior que contenen les Normes reguladores de la Secretaria General (BOCV número 40/X, de 20.11.2019).  
- Acord número 352/X, de 26 de novembre de 2019, d'integració de les actuals àrees, serveis, departaments, unitats i llocs de treball en la nova estructura de la Secretaria General, efectuant l'adscripció dels llocs de treball a aquesta estructura d'òrgans (BOCV número 46/X, de 12 de desembre 2019).  
- Acord número 431/X, de 27 de desembre de 2019, que va aprovar iniciar l'expedient per a la modificació de la plantilla de personal i la relació de llocs de treball de les Corts.  
- Acord número 872/X, de 4 d'agost de 2020, en què s'aprova la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de les places i els llocs de treball (BOCV número 99/X, de 14.08.2020).  
- Acord número 873/X, de 4 d'agost de 2020, en què s'aprova l'oferta pública d'ocupació per a l'exercici 2020, en la qual s'inclouen les places que es troben vacants i no van ser incloses en l'oferta pública d'ocupació de les Corts de 2018 o que han quedat vacants amb posterioritat a aquesta, com també les places la creació de les quals es fa mitjançant l'Acord número 872/X (BOCV número 99/X, de 14.08.2020).  
  
- Resolució del lletrat major-secretari general número 153-D/X, de 21 de maig de 2021, que aprova un Programa d'execució temporal per a complir l'oferta pública d'ocupació de les Corts de 2018 i de 2020 i realitzar diverses actuacions pendents en matèria de recursos humans (BOCV número 168/X, de 26.05.2021).  
- Acord de 21 de setembre de 2021, d'aprovació de les bases per a cobrir per concurs oposició dues places de tècnic superior especialitzat o tècnica superior especialitzada (assessor lingüístic o assessora lingüística) (BOCV número 196/X, de 20.10.2021).  
- Acord de 21 de setembre de 2021, d'aprovació de les bases per a cobrir per concurs oposició dues places de tècnic superior especialitzat o tècnica superior especialitzada (tècnic o tècnica superior en informació i documentació), (BOCV número 196/X, de 20.10.2021).  
- Acord número 1.811/X, de 28 d'octubre de 2021, de la Mesa de les Corts, d'acord amb la Comissió de Govern Interior, en què s'aprova el Projecte de pressupost de les Corts per al 2022 i les bases d'execució corresponents (BOCV número 206/X, de 19.11.2021).  
- Acord de 21 de setembre de 2021, d'aprovació de les bases per a cobrir per concurs oposició catorze places d'oficial de gestió parlamentària (BOCV número 206/X, de 19.11.2021).  
- Acord número 1.897/X, de 30 de novembre de 2021, d'aprovació de les bases per a cobrir per concurs oposició tres places de tècnic mitjà o tècnica mitjana d'aplicacions (pendent de publicar en el BOCV).  
  
- Acord número 1.898/X, de 30 de novembre de 2021, d'aprovació de les bases per a cobrir per concurs oposició una plaça de tècnic mitjà o tècnica mitjana de sistemes (pendent de publicar en el BOCV).  
  
- Resolució de la Presidència de les Corts de 25 de gener de 2022, en què s'aprova l'actualització de les taules retributives del personal de les Corts amb l'aplicació d'un increment del 2 % des de l'1 de gener de 2022 (BOCV número 224/X, d'11.02.2022).  
- Acord número 2.317/X, de 31 de maig de 2022, per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 254/X, de 31.05.2022).  
- Acord número 2540/X, de 20 de setembre de 2022, en què s'aprova la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de diverses places i llocs de treball de la plantilla de personal i la relació de llocs de treball de les Corts (BOCV número 279/X, de 07.10.2022).  
- Acord número 2.620/X, de 26 d'octubre de 2022, de la Mesa de les Corts, d'acord amb la Comissió de Govern Interior, que aprova el Projecte de pressupost de les Corts per al 2023 i les bases d'execució corresponents (BOCV número 292/X, de 23.11.2022) i al qual s'adjunta una relació actualitzada de llocs de treball de la Secretaria General de les Corts. Aquest projecte de pressupost inclou consignació pressupostària per a la creació d'un lloc de treball de lletrat major adjunt o lletrada major adjunta, una plaça/lloc de treball de tècnic o tècnica superior adscrit al Servei d'Afers Econòmics, dues places/llocs de treball de tècnic mitjà o tècnica mitjana d'aplicacions i dues places/llocs de treball de tècnic mitjà o tècnica mitjana de sistemes adscrits al Servei de Tecnologies de la Informació i de les Comunicacions.  
  
- Acord número 2.675/X, de 22 de novembre de 2022, de la Mesa de les Corts, que aprova l'aplicació al personal de les Corts de l'1,5 d'increment en les retribucions amb efectes des de l'1 de gener de 2022, establit en l'article 23 del RDL 18/2022, de 18 d'octubre (BOCV número 295/X, de 30.11.2022).  
- Acord número 2.736/X, de 22 de desembre de 2022, en què s'aprova l'acord de gestió de les convocatòries de places incloses en l'oferta pública d'ocupació de les Corts corresponent a l'exercici 2022, per a l'aplicació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 303/X, de 30.12.2022).  
- Acord número 2.737/X, de 22 de desembre de 2022, en què s'aprova la Convocatòria d'un procés selectiu excepcional amb el sistema de concurs de mèrits per a cobrir una plaça d'ATS/DUI infermeria del treball, inclosa en l'oferta pública d'ocupació de les Corts corresponent a l'exercici 2022, per a l'aplicació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 303/X, de 30.12.2022).  
- Acord número 2.738/X, de 22 de desembre de 2022, en què s'aprova la convocatòria d'un procés selectiu excepcional amb el sistema de concurs de mèrits per a cobrir una plaça de tècnic mitjà o tècnica mitjana d'aplicacions inclosa en l'oferta pública d'ocupació de les Corts corresponent a l'exercici 2022, per a l'aplicació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 303/X, de 30.12.2022).  
  
- Acord número 2.739/X, de 22 de desembre de 2022, en què s'aprova la convocatòria d'un procés selectiu excepcional amb el sistema de concurs de mèrits per a cobrir dues places d'uixer o uixera incloses en l'oferta pública d'ocupació de les Corts corresponent a l'exercici 2022, per a l'aplicació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 303/X, de 30.12.2022).  
- Acord número 2.740/X, de 22 de desembre de 2022, en què s'aprova la convocatòria d'un procés selectiu excepcional amb el sistema de concurs oposició per a cobrir una plaça d'uixer o uixera inclosa en l'oferta pública d'ocupació de les Corts corresponent a l'exercici 2022, per a l'aplicació de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts per al 2022 (BOCV número 303/X, de 30.12.2022).  
  
III. Contingut i motius de la modificació de la relació de llocs de treball i la plantilla del personal de les Corts Valencianes  
L'adopció per la Mesa de les Corts dels importants acords número 275/X, de 29 d'octubre de 2019, d'aprovació de l'organigrama de la Secretaria General i dels Estatuts de govern i règim interior que contenen les Normes reguladores de la Secretaria General (BOCV número 40/X, de 20.11.2019), i número 352/X, de 26 de novembre de 2019, d'integració de les actuals àrees, serveis, departaments, unitats i llocs de treball en la nova estructura de la Secretaria General, efectuant l'adscripció dels llocs de treball a aquesta estructura d'òrgans (BOCV número 46/X, de 12 de desembre 2019), va comportar la necessitat d'efectuar diversos canvis en la plantilla de personal de les Corts i en la relació de llocs de treball de les Corts.  
  
Aquests canvis es van abordar inicialment en l'Acord número 872/X, de 4 d'agost de 2020, de la Mesa de les Corts, que va aprovar la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de les places i els llocs de treball que s'hi detallen (BOCV número 99/X, de 14.08.2020), tot això amb les finalitats següents, aplicades a les places i els llocs de treball afectats per l'acord:  
  
- Adequar la plantilla i la relació de llocs de treball a la nova estructura de la Secretaria General i a la norma general de provisió per concurs dels llocs de cap de servei, departament i secció establida en l'Estatut del personal de les Corts i en l'article 16 dels Estatuts de govern i règim interior que contenen les Normes reguladores de la Secretaria General.  
- Establir els requisits d'accés per concurs als llocs de cap de servei, departament i secció i als llocs de coordinador o coordinadora, per a poder iniciar els procediments de provisió amb caràcter definitiu dels llocs de cap que es troben vacants, tant si estan o no proveïts interinament.  
Una segona fase d'actuacions d'execució del model organitzatiu i funcional instaurat mitjançant els citats Estatuts de govern i règim interior que contenen les Normes reguladores de la Secretaria General es va abordar per la Mesa de les Corts mitjançant l'Acord número 2540/X, de 20 de setembre de 2022, en què s'aprova la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de diverses places i llocs de treball de la plantilla de personal i la relació de llocs de treball de les Corts (BOCV número 279/X, de 07.10.2022). Aquesta modificació de la relació de llocs de treball va tenir la finalitat de configurar llocs de treball que assumiren funcions i responsabilitats de cap o coordinació en diverses unitats de la Secretaria General que han d'atendre's degudament i amb la corresponent qualificació del personal funcionari que ha de gestionar-les.  
La proposta que la Taula Negociadora del Personal de les Corts sotmet a la consideració i, si escau, aprovació de la Secretaria General —per delegació de la Mesa de les Corts— es basa en la necessitat d'avançar un pas més en l'execució del model organitzatiu i funcional instaurat mitjançant els citats Estatuts de govern i règim interior que contenen les Normes reguladores de la Secretaria General, amb la creació del lloc de treball de lletrat major adjunt o lletrada major adjunta. Aquesta creació permetrà dotar a la direcció de la Secretaria General d'un lloc de treball que possibilitarà, si així es considera oportú, centralitzar, sempre sota l'autoritat superior del lletrat major-secretari general, la direcció i la coordinació dels serveis i de les unitats administratives que tenen una actuació materialment administrativa. Conjuntament amb aquesta mesura, se sotmet a la consideració del lletrat major-secretari general la creació de diverses places i els corresponents llocs de treball que s'han estimat necessaris per part del cap del Servei d'Afers Econòmics i el cap del Servei de Tecnologies de la Informació i les Comunicacions, per a garantir el compliment adequat de les funcions encomanades als serveis respectius. Finalment, es planteja una reclassificació puntual dels llocs de treball d'oficial de gestió parlamentària, per atendre en la mesura que siga possible la reclamació plantejada per aquest col·lectiu funcionarial en diversos escrits tramesos a la Mesa de les Corts i a la Secretaria General, amb la finalitat d'efectuar una modificació de la classificació retributiva d'aquesta categoria de llocs de treball a l'evolució del seu contingut funcional i diferenciar-los adequadament d'altres llocs de treball classificats en un subgrup inferior.  
  
  
Els elements que s'han pres en consideració per a la classificació d'aquests llocs de treball i per a efectuar la modificació puntual a la qual s'ha fet referència són els legalment establits per a l'assignació de diferents nivells de complement de destinació i específic (responsabilitat, especial dificultat tècnica, dedicació…), d'acord amb el que hi ha disposat en l'article 36. 2 de l'Estatut de personal de les Corts i tenint en compte el nivell de titulació exigit i el contingut funcional dels diferents llocs de treball de la Secretaria General. Tot això, ponderant la incidència que la modificació plantejada tindrà, en cas de ser aprovada, en la complexa xarxa de classificacions retributives assignades als diferents llocs de treball de la Secretaria General de les Corts i respectant el contingut que han de tenir els acords de creació i de reclassificació de llocs de treball, en funció del que estableix la normativa que s'ha citat en l'apartat I d'aquesta nota. S'aporta a l'expedient una plantilla del personal de les Corts, com a document acreditatiu de la classificació actual de les places i els llocs de treball de la Secretaria General, amb la finalitat d'il·lustrar la dificultat de la tasca que ha de desenvolupar-se per a possibilitar que la classificació dels llocs de treball que es creen o es reclassifiquen s'inserisca, en la mesura que siga possible, sense causar distorsions ni desequilibris, en l'estructura de classificació dels llocs de treball de la Secretaria General.  
  
El contingut i els motius de la modificació que es planteja es detallen en els annexos I i II que s'adjunten a la proposta i són els següents:  
  
1. Modificació de la relació de llocs de treball de les Corts consistent en la creació d'un lloc de treball de lletrat major adjunt o lletrada major adjunta, adscrit a la Secretaria General (subgrup: A1; CD: 30; CE: CV2-LMA, CED J4-12-KA9-ZRV).  
L'existència d'un o diversos llocs de treball de lletrat major adjunt o lletrada major adjunta està prevista en l'article 39 de l'Estatut del personal de les Corts (EPC-text consolidat publicat en el BOCV número 320/IX, de 15.11.2018), el qual estableix en l'apartat 1 que es cobriran pel sistema de lliure designació «els llocs de treball de lletrat major, lletrats majors adjunts i directors d'àrea, com també els llocs de secretaria del lletrat major i, si escau, del lletrat major adjunt».  
  
La figura del lletrat major adjunt o la lletrada major adjunta està així mateix prevista en l'article 4 dels Estatuts de govern i règim interior que contenen les Normes reguladores de la Secretaria General (BOCV número 40/X, de 20.11.2019). Aquest precepte, en els apartats 1, 2 i 3, estableix el següent:  
1. El lletrat major-secretari general o lletrada major-secretària general pot proposar a la Mesa de les Corts Valencianes el nomenament d'un lletrat major adjunt o lletrada major adjunta entre els funcionaris i les funcionàries de carrera integrants del cos de lletrats i lletrades de la cambra.  
2. El lletrat major adjunt o la lletrada major adjunta ha d'exercir les funcions que li assigne el lletrat major-secretari general o lletrada major-secretària general i aquest pot delegar-li a més la coordinació de diferents òrgans, serveis i unitats administratives de les Corts Valencianes. Tot això, mitjançant la corresponent resolució que ha de ser notificada als serveis de la cambra i publicada en el Butlletí Oficial de les Corts Valencianes.  
3. El lletrat major adjunt o la lletrada major adjunta substitueix el lletrat o la lletrada major en cas d'absència, vacant o malaltia. En cas d'absència, vacant o malaltia del lletrat major adjunt o la lletrada major adjunta, el lletrat o la lletrada major és substituït en les seues funcions pel lletrat o la lletrada de les Corts Valencianes que tinga major antiguitat com a tal en la cambra.  
No obstant això, malgrat la previsió en l'article 39 de l'EPC i l'article 4 dels Estatuts de govern i règim interior que contenen les Normes reguladores de la Secretaria General, aquest lloc de treball no existeix actualment en la relació de llocs de treball de les Corts. La creació d'aquest lloc de treball s'estima necessària per a culminar l'estructura organitzativa prevista en els citats Estatuts de Govern i Règim Interior.  
  
Les característiques, les funcions, els requisits per a l'accés i la forma de provisió del lloc de treball afectat per la modificació es determinen en la proposta, com a annex II.  
Per a l'elaboració d'aquests continguts s'han tingut en compte l'antecedent constituït per l'acord adoptat per la Mesa de les Corts el 5 de juny de 2012, que va modificar la relació de llocs de treball de les Corts i va crear, amb el número 3102, el lloc de treball de lletrat major adjunt o lletrada major adjunta (BOCV número 81/VIII, de 15.06.2012). Complementàriament, la Mesa de les Corts, amb el coneixement previ de la Comissió de Govern Interior, va acordar la modificació dels Estatuts de govern i règim interior de les Corts, per afegir-hi un article 7 bis, dedicat a regular el règim del lletrat major adjunt o la lletrada major adjunta.  
  
Posteriorment, la Mesa de les Corts va adoptar l'Acord número 195/IX, de 7 d'octubre de 2015, per modificar la caracterització del lloc de treball número 3102 i tornar a configurar-lo com un lloc de treball de lletrat o lletrada, amb la classificació i el contingut funcional corresponent a aquests llocs de treball. Finalment, mitjançant l'Acord número 275/X, de 29 d'octubre de 2019, la Mesa de les Corts, amb el parer favorable de la Comissió de Govern Interior, va aprovar l'organigrama de la Secretaria General i els Estatuts de govern i règim interior que contenen les Normes reguladores de la Secretaria General (BOCV número 40/X, de 20.11.2019).  
L'article 4 dels Estatuts conté la regulació del lletrat major adjunt o la lletrada major adjunta en els termes següents:  
1. El lletrat major-secretari general o lletrada major-secretària general pot proposar a la Mesa de les Corts Valencianes el nomenament d'un lletrat major adjunt o lletrada major adjunta entre els funcionaris i les funcionàries de carrera integrants del cos de lletrats i lletrades de la cambra.  
2. El lletrat major adjunt o la lletrada major adjunta ha d'exercir les funcions que li assigne el lletrat major-secretari general o lletrada major-secretària general i aquest pot delegar-li a més la coordinació de diferents òrgans, serveis i unitats administratives de les Corts. Tot això mitjançant la resolució corresponent que ha de ser notificada als serveis de la cambra i publicada en el Butlletí Oficial de les Corts Valencianes.  
  
3. El lletrat major adjunt o la lletrada major adjunta substitueix el lletrat o la lletrada major en cas d'absència, vacant o malaltia. En cas d'absència, vacant o malaltia del lletrat major adjunt o la lletrada major adjunta, el lletrat o la lletrada major és substituït en les seues funcions pel lletrat o la lletrada de les Corts Valencianes que tinga major antiguitat com a tal en la cambra.  
4. El lletrat major adjunt o la lletrada major adjunta ha de disposar d'una unitat administrativa de suport, integrada per funcionaris o funcionàries designats, entre el personal adscrit a la Unitat Administrativa de l'Assessoria Jurídica, d'acord amb el que hi ha disposat en l'Estatut del personal de les Corts.  
El cost econòmic total de la creació d'aquest lloc de treball —inclosos els costos de seguretat social i exclosa la previsió per a abonament de triennis i el complement de carrera professional— és similar al cost de qualsevol lloc de treball de lletrat o lletrada de les Corts, amb la modificació del complement específic que comporta la creació d'un nivell determinat per a aquest lloc de treball (CV2-LMA) i la modificació conseqüent del complement d'especial dedicació (CED A1-30-CV2/LMA), nivells i quanties que han de ser fixats en l'acord de creació del referit lloc de treball.  
2. Modificació de la plantilla de personal i la relació de llocs de treball de les Corts consistent en la creació d'una plaça i el lloc de treball corresponent de tècnic superior especialitzat o tècnica superior especialitzada d'afers econòmics (grup A1; CD: 22; CE: CV14; CED: A1-22-14), adscrits al Servei d'Afers Econòmics.  
  
La creació d'aquesta plaça i el lloc de treball corresponent respon a la necessitat de dotar de personal tècnic qualificat funcionari de carrera el Servei d'Afers Econòmics i es detallen en l'escrit de sol·licitud tramès pel cap del Servei d'Afers Econòmics al lletrat major-secretari general.  
La formulació d'aquesta sol·licitud permet l'adopció d'una mesura que afegirà una plaça més de caràcter tècnic, en aquest cas, de tècnic superior especialitzat o tècnica superior especialitzada en afers econòmics, a la Secretaria General de les Corts, mesura que està en línia amb els objectius definits en l'inici del procés de transició de la Secretaria General a una administració més tècnica i que es detallen exhaustivament en el preàmbul de l'Acord número 2.298/IX, de 30 de gener de 2018, adoptat per la Mesa de les Corts, mitjançant el qual es va aprovar la creació, la modificació, la supressió i la reclassificació de les places de la plantilla de personal de les Corts proposada per la Secretaria General, com també la modificació de la relació de llocs de treball de les Corts i es van detallar diversos compromisos calendaritzats que assumien les Corts Valencianes (BOCV número 253/IX, de 23.02.2018).  
Les característiques, les funcions, els requisits per a l'accés i la forma de provisió del lloc de treball afectat per la modificació es determinen en la proposta, com un annex II que s'adjunta. Per a la seua elaboració s'ha tingut en compte, entre altres, l'Acord número 872/X, de 4 d'agost de 2020, adoptat per la Mesa de les Corts, en què s'aprova la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de les places i els llocs de treball (BOCV número 99/X, de 14.08.2020). En aquest acord es va aprovar, entre altres, la creació de les places i els llocs de treball següents:  
- Creació d'una plaça i el lloc de treball corresponent de tècnic superior especialitzat o tècnica superior especialitzada d'auditoria i comptabilitat (grup: A1; CD: 22-CE: CV14; CED: A1-22-14), adscrits a la Intervenció de les Corts Valencianes.  
- Creació d'una plaça i el lloc de treball corresponent de tècnic superior especialitzat o tècnica superior especialitzada de prevenció de riscos laborals (grup: A1; CD: 22-CE: CV14; CED: A1-22-14), adscrits orgànicament al Servei de Contractació, Convenis i Infraestructures.  
  
La classificació, descripció del contingut funcional del lloc de treball i els requisits d'accés per a la provisió corresponent han pres com a referència, entre altres, la descripció dels llocs de tècnic superior especialitzat o tècnica superior especialitzada que s'han efectuat anteriorment i, concretament, la que es va efectuar en la creació del lloc de treball de tècnic o tècnica superior de prevenció de riscos laborals i del lloc de treball de tècnic o tècnica superior d'auditoria i comptabilitat.  
  
L'especificitat funcional del lloc de tècnic superior especialitzat o tècnica superior especialitzada en afers econòmics, la creació dels quals es proposa, s'estableix en contingut competencial i funcional del Servei d'Afers Econòmics descrit per l'article 14 dels Estatuts de govern i règim interior que contenen les Normes reguladores de la Secretaria General (BOCV número 40/X, de 20.11.2019).  
  
El cost econòmic total d'aquesta proposta —inclosos els costos de seguretat social i exclosa la previsió per a abonament de triennis i el complement de carrera professional— és similar al cost de qualsevol lloc de treball de tècnic superior especialitzat o tècnica superior especialitzada o tècnic o tècnica superior d'administració parlamentària, que té assignada la mateixa classificació.  
Per a poder cobrir la plaça que es cree ha d'incloure's, prèviament, en una oferta pública d'ocupació de les Corts i, a continuació, convocar-se i culminar-se el procés selectiu corresponent. Això significa que pot transcórrer un temps considerable fins que aquests procediments es desenvolupen i finalitzen. És per això que, fins a la conclusió d'aquest procés selectiu i per a possibilitar, amb la major rapidesa possible, en cas de necessitat urgent, la provisió temporal del lloc de treball la creació del qual es proposa, la proposta suggereix que podria aprovar-se per part del lletrat major-secretari general, com una disposició específica i excepcional, recórrer per a aquesta provisió temporal a la borsa de treball constituïda a resultes del concurs oposició convocat, mitjançant l'Acord número 3.231 bis/IX, de 5 de març de 2019, de la Mesa de les Corts, per a cobrir dues places de tècnic o tècnica superior d'administració parlamentària (Convocatòria 1/2019, BOCV número 353/IX, de 29.03.2019). Tot això, de conformitat amb el que hi ha disposat en l'article 3 del ja citat Reglament per a la selecció del personal interí de les Corts Valencianes i sempre que es reunisquen els requisits de titulació exigits per a l'accés al lloc de treball referit.  
  
3. Modificació de la plantilla de personal i la relació de llocs de treball de les Corts consistent en la creació de les places següents i els llocs de treball corresponents, tots adscrits al Servei de Tecnologies de la Informació i les Comunicacions:  
- Dues places i els corresponents llocs de treball de tècnic mitjà o tècnica mitjana de sistemes (subgrup A2; CD: 21; CE: CV19; CED: A2-21-19), adscrits al Departament d'Infraestructures TIC (Sistemes i Comunicacions).  
- Una plaça i el lloc de treball corresponent de tècnic mitjà o tècnica mitjana d'aplicacions (subgrup A2; CD: 21; CE: CV19; CED: A2-21-19), adscrit al Departament de Sistemes de Gestió Administrativa.  
  
- Una plaça i el lloc de treball corresponent de tècnic mitjà o tècnica mitjana d'aplicacions (subgrup A2; CD: 21; CE: CV19; CED: A2-21-19), adscrit al Departament de Sistemes de Gestió Parlamentària.  
  
La creació d'aquestes places i els corresponents llocs de treball respon a la necessitat de dotar de personal tècnic qualificat funcionari de carrera el Servei de Tecnologies de la Informació i les Comunicacions, atesos els motius que es detallen en la sol·licitud tramesa pel cap del Servei de TIC i la lletrada directora del Servei TIC al lletrat major-secretari general.  
Les característiques, les funcions, els requisits per a l'accés i la forma de provisió del lloc de treball afectat per la modificació es determinen en la proposta, com un annex que s'adjunta a aquesta. La descripció del contingut funcional dels llocs de treball i els requisits d'accés per a la provisió corresponent s'adeqüen a la descripció dels llocs de tècnic mitjà o tècnica mitjana de sistemes i tècnic mitjà o tècnica mitjana d'aplicacions que s'han efectuat en l'apartat seté de l'Acord número 3.172/IX, de 12 de febrer de 2019, adoptat per la Mesa de les Corts per aprovar la reclassificació de les places i els llocs de treball afectats pel procés de promoció interna, per conversió directa de places, realitzat per a donar compliment al que es va resoldre en l'Acord número 2.298/IX, de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
  
El cost econòmic total d'aquesta proposta —inclosos els costos de seguretat social i exclosa la previsió per a abonament de triennis i el complement de carrera professional— s'ha estimat prenent com a referència el cost d'una plaça de tècnic mitjà o tècnica mitjana en les Corts Valencianes.  
Tal com es detalla en la sol·licitud tramesa pel cap del Servei de TIC i la lletrada directora del Servei TIC al lletrat major-secretari general, la creació de les places referides permetrà un estalvi en contractació d'assistències tècniques i suport tècnic que s'ha estimat en la quantitat de 200.000 euros anuals.  
4. Modificació de la relació de llocs de treball de les Corts consistent en la reclassificació puntual dels llocs de treball d'oficial de gestió parlamentària.  
El lletrat director de personal, seguint les instruccions de la Secretaria General, va sol·licitar expressament la inclusió en el Projecte de pressupost de les Corts per a l'exercici 2023, que finalment va ser aprovat mitjançant l'Acord número 2.620/X, de 26 d'octubre de 2022, de la Mesa de les Corts d'acord amb la Comissió de Govern Interior (BOCV número 292/X, de 23.11.2022), de la dotació d'un crèdit de 100.000 euros destinat a finançar la reclassificació dels llocs de treball d'oficial de gestió parlamentària, per atendre en la mesura que siga possible la reclamació plantejada per aquest col·lectiu funcionarial, amb la finalitat d'efectuar una modificació de la classificació retributiva d'aquesta categoria de llocs de treball a l'evolució del seu contingut funcional i diferenciar-los adequadament d'altres llocs de treball classificats en un subgrup inferior.  
La reclassificació consisteix en la modificació del complement específic i del complement d'especial dedicació parlamentària dels quaranta-vuit llocs de treball d'oficial de gestió parlamentària, configurant un nivell singular aplicable a aquests llocs de treball amb la clau de complement específic CV20-OGP i amb la clau de complement d'especial dedicació C1-19-CV20/OGP, quanties que es detallen per a la modificació de les taules retributives actualitzades a 2023, aprovades per Resolució de la Presidència de les Corts dictada el 20 de gener de 2023 (BOCV número 310/X, de 09.02.2023). Aquesta reclassificació s'aplica —amb la mateixa quantia d'increment retributiu—, també al lloc de treball número 6201, de gestió de caixa, que es proveeix entre funcionaris o funcionàries de carrera titulars de places d'oficial de gestió parlamentària, que passa a tenir un nivell singular de complement específic CV 17-GC i un nivell singular de complement d'especial dedicació parlamentària amb la clau C1-22-CV17/GC, quanties que es detallen per a la modificació de les taules retributives actualitzades a 2023. Tot això amb efectes des de la data de l'adopció de l'acord o la resolució que aprove la modificació de la classificació que es proposa.  
  
6. L'increment estimat de despeses en el capítol I derivades de les actuacions de creació, reclassificació i supressió de les places i de llocs de treball esmentats ascendeix, llevat d'error o omissió involuntaris, a 558.946 euros anuals.  
A més de les modificacions que s'hi han detallat, la Taula Negociadora del Personal de les Corts ha sotmés a la consideració del lletrat major-secretari general la necessitat de realitzar dues actuacions que considera imprescindibles per a garantir el funcionament adequat de determinats serveis i completar l'organització administrativa de la Secretaria General dissenyada en els EGRI-CV. Aquestes actuacions, que caldria realitzar no de manera urgent, però en tot cas en el primer semestre de l'exercici 2024, són les següents:  
Ampliació de la plantilla del personal i la modificació subsegüent de la relació de llocs de treball de les Corts mitjançant la creació de dues places i els llocs de treball corresponents de tècnic o tècnica superior d'administració parlamentaria (subgrup: A1; CD: 22; CE: CV-14) adscrits al Departament de Recursos Humans del Servei de Recursos Humans i Règim Interior.  
Aquestes places substitueixen els dos llocs de treball de la mateixa categoria, assignats a funcionaris interins o en millora d'ocupació, en execució de la Resolució del lletrat major-secretari general número 153-D/X, de 21 de maig de 2021, que aprova un programa d'execució temporal per a complir l'oferta pública d'ocupació de les Corts de 2018 i de 2020 i realitzar diverses actuacions pendents en matèria de recursos humans (BOCV número 168/X, de 26.05.2021). Aquesta resolució es va dictar sobre la base de l'autorització que li va conferir la Mesa de les Corts mitjançant l'Acord número 1.377/X, de 13 d'abril de 2021.  
Modificació de la relació de llocs de treball de les Corts mitjançant la creació d'un lloc de treball de cap del Servei d'Afers Parlamentaris (subgrup: A1; CD: 26; CE: CV-3).  
Cal recordar que en l'apartat tercer de l'Acord número 872/X, de 4 d'agost de 2020, adoptat per la Mesa de les Corts, mitjançant el qual s'aprova la modificació de la plantilla del personal de les Corts i de la relació de llocs de treball de les Corts mitjançant la supressió, la creació i la reclassificació de les places i els llocs de treball (BOCV número 99/X, de 14.08.2020) ja es va acordar el següent:  
  
Tercer. Realitzar les actuacions que calguen per a desenvolupar l'estructura d'unitats administratives previstes en els Estatuts de govern i règim interior i l'organigrama de la Secretaria General i crear els llocs de prefectura corresponents que hagen de proveir-se en els diferents serveis, departaments, seccions i unitats administratives. Amb caràcter prioritari es proposa en l'exercici 2021 la creació de la Prefectura del Servei d'Afers Parlamentaris i la Prefectura de la Secció de Registre —unitat que es troba adscrita al servei esmentat—, com també la creació d'una plaça i el lloc de treball corresponent de funcionari o funcionària de carrera de grup C1 amb un nivell de qualificació corresponent al de tècnic intermedi de prevenció de riscos laborals, els quals s'adscriuen al servei esmentat, per a desenvolupar les funcions que en matèria de prevenció li corresponen.  
  
Fins ara, les successives propostes que s'han elevat per tal de complir els acords de la Mesa de les Corts no han pogut atendre's perquè s'ha donat prioritat a altres necessitats de dotació de places i llocs de treball, en el marc de les disponibilitats pressupostàries existents en cada exercici. Es reitera, per tant, que la creació d'aquest lloc de prefectura de servei és primordial per a culminar l'estructura d'unitats administratives previstes en els Estatuts de govern i règim interior i l'organigrama de la Secretaria General, específicament en l'àmbit d'actuació que constitueix el nucli funcional de l'activitat de la cambra, ço és, l'activitat parlamentària.  
Finalment, la Taula Negociadora del Personal de les Corts sotmet a la consideració del lletrat major-secretari general assumir el compromís d'aprovar la creació d'una plaça de tècnic o tècnica d'imatge i so classificada en el subgrup A2/B en el moment, ja pròxim, en el qual quedarà vacant, per jubilació, una de les places de tècnic o tècnica de registre i so existents en la plantilla. Una vegada efectuada aquesta creació, pot desenvolupar-se un procés similar al que va conduir a adoptar l'Acord número 3.172/IX, de 12 de febrer de 2019, que va aprovar la reclassificació de les places i els llocs de treball afectats pel procés de promoció interna, per conversió directa de places, realitzat i per a complir l'Acord número 2.298/IX de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
  
Com ja va fer constar el lletrat director de Personal en la Nota elevada al lletrat major-secretari general el 13 d'abril de 2023, s'han examinat els diferents escrits presentats pels funcionaris que exerceixen llocs de treball de tècnics de registre i so (subgrup: C1; CD: 22; CE: CV 13) en els quals se sol·licita el canvi de denominació i la reclassificació de les places i els llocs de treball d'aquesta categoria, s'efectua un canvi de subgrup de classificació, se'ls assigna l'A2/B i, a més, es modifica els nivells de complements de destinació i específic assignats.  
  
Pel que fa a aquestes sol·licituds, s'han examinat els antecedents de la classificació d'aquestes places i llocs de treball, com també l'exhaustiva documentació aportada pels funcionaris sol·licitants, la qual es troba als arxius de les Corts. Vist això, hi ha base i motius raonables i seria útil per a configurar una unitat d'imatge i so que estiga dotada de funcionaris o funcionàries de carrera amb una qualificació tècnica adequada a les exigències, d'una complexitat tecnològica creixent, que comporta el desenvolupament de les funcions assignades a aquesta unitat en l'article 12.6 dels Estatuts de govern i règim interior de les Corts que contenen les Normes reguladores de la Secretaria General, aprovats per l'Acord número 275/X, de 29 d'octubre de 2019, de la Mesa de les Corts (BOCV número 40 /X, de 20.11.2019). Tot això justifica que s'elabore un projecte que conduïsca a la revisió de la denominació, el contingut funcional i la classificació de les places i els llocs de treball esmentats, que comporte un canvi en el subgrup de classificació i se'ls assigne l'A2/B.  
  
Tal com la Taula Negociadora del Personal de les Corts proposa, el procés que conduïsca a aquesta reclassificació ha d'iniciar-se amb la creació d'una plaça de tècnic o tècnica d'imatge i so classificada en aquest subgrup. Aquesta creació pot efectuar-se en el moment, ja pròxim, en el qual quedarà vacant, per jubilació, una de les places de tècnic o tècnica de registre i so existent en la plantilla. Una vegada efectuada aquesta creació, pot desenvolupar-se un procés similar al que va conduir a l'adopció de l'Acord número 3.172/IX, de 12 de febrer de 2019, que va aprovar la reclassificació de les places i els llocs de treball afectats pel procés de promoció interna, per conversió directa de places, realitzat i per a complir l'Acord número 2.298/IX, de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
  
IV. Actuacions i elements que es prenen en consideració  
Les actuacions realitzades i els elements presos en consideració per a adoptar aquest acord són els següents:  
1.ª La iniciativa per a modificar la relació de llocs de treball de les Corts correspon en exclusiva a la Secretaria General de les Corts de la qual és titular el lletrat major, qui ha instat i coordinat l'elaboració de la proposta i finalment l'ha d'aprovar per delegació de la Mesa de les Corts, una vegada complit el tràmit de negociació amb les organitzacions sindicals més representatives en la Taula Negociadora del Personal de les Corts i l'emissió dels informes preceptius.  
  
2.ª La competència per a aprovar la proposta correspon inicialment a la Mesa de les Corts, una vegada complits els tràmits que s'hi han descrit i sempre que l'informe jurídic i l'informe de fiscalització que ha d'emetre la Intervenció de les Corts hi siguen favorables. No obstant això, la Mesa de les Corts, mitjançant l'Acord número 2.994/X, de 2 de maig de 2023, en l'apartat segon ha resolt delegar al lletrat major-secretari general la competència per a tramitar i, finalment, aprovar la modificació de la relació de llocs de treball i la plantilla del personal de les Corts «una vegada siga sotmesa a la Taula Negociadora del Personal de les Corts Valencianes i es realitzen les actuacions posteriors escaients» (BOCV número 329/X, de 12.05.2023).  
3.ª La complexitat i la dimensió de la proposta elaborada inicialment per la Secretaria General i elevada per la Taula Negociadora del Personal de les Corts es troba fonamentada en la descripció de la justificació de les mesures que s'hi proposen.  
Hi ha un diagnòstic inicial de la situació i la problemàtica que afecta l'administració de les Corts, que es va realitzar amb caràcter previ a l'adopció de l'Acord número 1.692/IX, de 23 de maig de 2017, i una precisa descripció de les mesures que s'hi proposen i s'estan emprenent per a afrontar la solució de les necessitats i les problemàtiques que s'hi han detectat.  
Està justificada, amb els documents i les reunions realitzats amb els caps dels diferents serveis de la cambra afectats, la creació i la reclassificació dels llocs de treball que s'hi proposen. S'estima correcta i coherent la denominació, la naturalesa, la definició funcional i la classificació dels llocs la creació o la reclassificació dels quals s'hi proposa. Tot això, en funció dels elements d'especialització i responsabilitat concurrents en tots els casos i respectant l'equilibri, tant com es puga, atesa la complexa xarxa de classificació retributiva dels llocs de treball de la Secretaria General de les Corts. Tot això respecta el contingut que han de tenir els acords de creació i modificació de llocs de treball d'acord amb la normativa que s'ha citat en l'apartat segon d'aquest informe.  
  
Consta en l'expedient el document acreditatiu de la classificació actual de les places i els llocs de treball de la Secretaria General de les Corts, el qual resulta plenament il·lustratiu de la complexitat de l'esforç que ha de desenvolupar-se per a possibilitar que la classificació de les places i els llocs de treball que es creen o es reclassifiquen s'inserisca, tant com es puga, sense causar distorsions, ni desequilibris, en l'estructura de classificació dels llocs de treball de la Secretaria General. Els elements que s'han pres en consideració per a aquesta classificació són els legalment establits per a assignar diferents nivells de complement de destinació i específic (responsabilitat, especial dificultat tècnica, dedicació, incompatibilitat, etc.), segons el que disposa l'article 36.2 de l'Estatut de personal de les Corts i tenint en compte el nivell de titulació exigit i el contingut funcional dels diferents llocs de treball.  
  
No obstant això, la reclassificació dels llocs de treball d'oficial de gestió parlamentaria incideix comparativament en l'estructura retributiva de la resta dels llocs de treball classificats en el subgrup C1 i el subgrup A2. En el cas que aquesta incidència genere disfuncions comparatives entre llocs de treball, aquestes han d'afrontar-se en un futur per a restablir la correspondència entre els nivells de classificació dels llocs afectats i els elements de responsabilitat, complexitat, dificultat tècnica als quals ha de respondre aquesta classificació.  
  
4.ª El document denominat Actuacions que s'ha desenvolupat en matèria de personal la Secretaria General i qüestions que es troben pendents, el qual es troba en l'expedient, detalla el complex procés d'actuacions desenvolupat per les Corts, a proposta de la Secretaria General, en matèria de personal en els últims anys, on ha d'emmarcar-se, com una actuació més, aquesta proposta.  
5.ª Els Estatuts de govern i règim interior i organigrama de la Secretaria General, aprovats mitjançant l'Acord número 275/X, de 29 d'octubre de 2019 (BOCV número 40/X, de 20.11.2019), descriuen el marc organitzatiu i funcional en el qual ha de situar-se aquesta proposta, com un pas en el camí cap a l'estructuració completa de la Secretaria General de les Corts i la provisió dels llocs de treball de prefectura que s'hi contemplen.  
6.ª S'ha complit amb l'obligació de facilitar la informació corresponent i completa sobre la proposta al Consell de Personal de les Corts Valencianes, en compliment del que disposa l'article 50. 1 de l'Estatut de personal de les Corts.  
7.ª S'ha complit amb l'obligació legal de sotmetre la proposta elaborada inicialment per la Secretaria General a la Taula Negociadora del Personal de les Corts, constituïda a l'empara del que disposa l'article 51 de l'EPCV, atès que el contingut de la proposta afecta a la classificació dels llocs de treball i la definició de les seues funcions, sense subsumir en aquesta negociació les decisions que afecten les potestats de les Corts en l'organització de la Secretaria General, tal com estableix l'article 52 de l'EPCV. En l'expedient es troba la proposta que es va sotmetre a la Taula Negociadora del Personal de les Corts, en la reunió del dia 11 de maig de 2023, i en l'acta de la reunió consten els termes dels acords assolits, amb l'assistència i la participació de les organitzacions sindicals UGT-Serveis Públics, FSC-CCOO-PV, STAS-Intersindical Valenciana, CSIF i del Consell de Personal de les Corts.  
  
8.ª La Intervenció de les Corts ha emès l'informe de fiscalització favorable conforme al que disposa el text refós de les Normes reguladores de la fiscalització de les despeses que hagen de finançar-se amb càrrec al pressupost de les Corts, aprovat per la Mesa de les Corts, d'acord amb la Comissió de Govern Interior, el 8 d'octubre de 2018 (DOGV 8561, 03.06.2019), específicament la norma tercera 2.A.1, relativa als expedients que comporten despeses en matèria de personal i afecten la classificació dels llocs de treball o modificació de les seues característiques. Cal indicar que en l'actualitat està vigent el text refós de les Normes reguladores de la fiscalització de les despeses que hagen de finançar-se amb càrrec al pressupost de les Corts, aprovat per la Mesa de les Corts, d'acord amb la Comissió de Govern Interior, el 8 d'octubre de 2018 (DOGV 8561, 03.06.2019).  
  
En virtut del que s'hi ha exposat, el lletrat major-secretari general, en virtut de la delegació que li ha conferit la Mesa de les Corts mitjançant l'Acord número 2.994/X, de 2 de maig de 2023 (BOCV número 329/X, de 12.05.2023), vista la proposta elevada per la Taula Negociadora del Personal de les Corts, vist l'informe emès per l'Assessoria Jurídica i l'informe de fiscalització favorable emès per la Intervenció de les Corts, ha adoptat la següent resolució  
  
Primer  
Aprovar la modificació de la relació de llocs de treball de les Corts consistent en la creació d'un lloc de treball de lletrat major adjunt o lletrada major adjunta, adscrit a la Secretaria General (subgrup: A1; CD: 30; CE: CV2-LMA, CED A1-30-CV2/LMA). La denominació, la numeració, la categoria, la classificació professional i retributiva del lloc de treball, la naturalesa, la titulació i els requisits exigits per proveir-lo, el servei, el departament, la secció o la unitat administrativa de la Secretaria General als quals està adscrit i la descripció de les funcions assignades a aquest lloc de treball es detallen en el document de l'annex II d'aquest acord. La quantia del complement específic amb clau CV2-LMA és la següent: 3.450,00 euros/mes i 48.300,00 euros/any, incloses pagues extraordinàries. La quantia del complement d'especial dedicació parlamentària amb clau A1-30-CV2/LMA és la següent: 1.897,26 euros/mes i 22.767,12 euros/any.  
  
  
Segon  
aprovar la modificació següent de la plantilla de personal i la relació de llocs de treball de les Corts que es detalla en els annexos I i II d'aquest acord:  
  
Creació d'una plaça i el lloc de treball corresponent de tècnic superior especialitzat o tècnica superior especialitzada d'afers econòmics (grup: A1; CD: 22; CE: CV14; CED: A1-22-14), adscrits al Servei d'Afers Econòmics. La denominació, la numeració, la categoria, la classificació professional i retributiva del lloc de treball, la naturalesa, la titulació i els requisits exigits per proveir-lo, el servei, el departament, la secció o la unitat administrativa de la Secretaria General al qual està adscrit i la descripció de les funcions assignades a aquest lloc de treball es detallen en el document de l'annex II d'aquest acord.  
  
Fins a concloure el procés selectiu que es convoque per a cobrir aquesta plaça i per a possibilitar, el més aviat possible, en cas de necessitat urgent, la provisió temporal del lloc de treball corresponent, es recorre per a aquesta provisió temporal a la borsa de treball constituïda de resultes del concurs oposició convocat, mitjançant l'Acord número 3.231 bis/IX de 5 de març de 2019, de la Mesa de les Corts, per a cobrir dues places de tècnic o tècnica superior d'administració parlamentaria (Convocatòria 1/2019, BOCV número 353/IX, de 29.03.2019). Tot això, de conformitat amb l'article 3 del reglament ja esmentat per a la selecció del personal interí de les Corts Valencianes i sempre que es reunisquen els requisits de titulació exigits per a accedir al lloc de treball esmentat.  
Creació de dues places i els llocs de treball corresponents de tècnic mitjà o tècnica mitjana de sistemes (subgrup: A2; CD: 21; CE: CV19; CED: A2-21-19), adscrits al Departament d'Infraestructures TIC (Sistemes i Comunicacions).  
Creació d'una plaça i el lloc de treball corresponent de tècnic mitjà o tècnica mitjana d'aplicacions (subgrup: A2; CD: 21; CE: CV19; CED: A2-21-19), adscrit al Departament de Sistemes de Gestió Administrativa.  
Creació d'una plaça i el lloc de treball corresponent de tècnic mitjà o tècnica mitjana d'aplicacions (subgrup: A2; CD: 21; CE: CV19; CED: A2-21-19), adscrit al Departament de Sistemes de Gestió Parlamentària.  
   
La denominació, la numeració, la categoria, la classificació professional i retributiva del lloc de treball, la naturalesa, la titulació i els requisits exigits per proveir-los, el servei, el departament, la secció o la unitat administrativa de la Secretaria General als quals estan adscrits i la descripció de les funcions assignades a aquests llocs de treball es detallen en el document de l'annex II d'aquest acord.  
S'ha de proposar a la Mesa de les Corts l'ampliació corresponent de les places de tècnic mitjà o tècnica mitjana d'aplicacions oferides en la convocatòria ja aprovada per la Mesa de les Corts mitjançant l'Acord número 1.897/X, de 30 de novembre de 2021 (BOCV número 262/X, d'1.07.2022), com també l'ampliació de les places de tècnic mitjà o tècnica mitjana de sistemes oferides en la convocatòria ja aprovada per la Mesa de les Corts mitjançant l'Acord número 1.898/X, de 30 de novembre de 2021 (BOCV número 262/X, d'1.07.2022).  
  
Tercer  
Aprovar la reclassificació dels llocs de treball que es detalla a continuació, mitjançant la modificació de la relació de llocs de treball del personal de les Corts:  
Modificació del complement específic i del complement d'especial dedicació parlamentària dels quaranta-vuit llocs de treball d'oficial de gestió parlamentaria que seguidament es relacionen: 3107, 3108, 3109, 3110, 3111, 3112, 3208, 3209, 3210, 3211, 3303, 3304, 3417, 3418, 3506, 3507, 4202, 4203, 4204, 4205, 4206, 4207, 4208, 4209, 4210, 4211, 4212, 4213, 4215, 4216, 4217, 4218, 4302, 4303, 4402, 4403, 4404, 4405, 5207, 5208, 5209, 5226, 5227, 6202, 6203, 6204, 6205 i 6207.  
La modificació consisteix a configurar un nivell singular de complement específic aplicable a aquests llocs de treball amb la clau CV20-OGP i el nivell singular corresponent de complement especial dedicació amb la clau de complement d'especial dedicació parlamentària C1-19-CV20/OGP, en les quanties que es detallen en l'annex II i la modificació subsegüent de les taules retributives actualitzades el 2023, aprovades per resolució de la Presidència de les Corts dictada el 20 de gener de 2023 (BOCV número 310/X, de 09.02.2023). Aquesta reclassificació s'aplica també al lloc de treball número 6201 de gestió de caixa, que es proveeix entre funcionaris i funcionàries de carrera titulars de places d'oficial de gestió parlamentaria que passa a tenir un nivell singular de complement específic CV 17-GC i un nivell singular de complement d'especial dedicació parlamentària amb la clau C1-22-CV17/GC, quanties que es detallen en l'annex II i la modificació subsegüent de les taules retributives actualitzades el 2023.  
  
Tot això, amb efectes des de la data de l'adopció d'aquesta resolució.  
  
Quart  
Deixar constància de la necessitat de realitzar en el primer semestre de l'exercici 2024, prèvia la tramitació dels expedients que corresponguen, diverses actuacions per a garantir el funcionament adequat de determinats serveis i completar l'organització administrativa de la Secretaria General dissenyada en els EGRI-CV. Aquestes actuacions són les següents:  
Ampliació de la plantilla del personal i la modificació subsegüent de la relació de llocs de treball de les Corts mitjançant la creació de dues places i els llocs de treball corresponents de tècnic o tècnica superior d'administració parlamentaria (subgrup: A1; CD: 22; CE: CV-14) adscrits al Departament de Recursos Humans del Servei de Recursos Humans i Règim Interior.  
Aquestes places substitueixen els dos llocs de treball de la mateixa categoria, assignats a funcionaris interins o en millora d'ocupació, en execució de la Resolució del lletrat major-secretari general número 153-D/X, de 21 de maig de 2021, que aprova un programa d'execució temporal per a complir l'oferta pública d'ocupació de les Corts de 2018 i de 2020 i realitzar diverses actuacions pendents en matèria de recursos humans (BOCV número 168/X, de 26.05.2021). Aquesta resolució es va dictar sobre la base de l'autorització que li va conferir la Mesa de les Corts mitjançant l'Acord número 1.377/X, de 13 d'abril de 2021.  
Modificació de la relació de llocs de treball de les Corts mitjançant la creació d'un lloc de treball de cap del Servei d'Afers Parlamentaris (subgrup: A1; CD: 26; CE: CV-3).  
  
Cinquè  
Assumir el compromís de proposar a la Mesa de les Corts la creació d'una plaça de tècnic o tècnica d'imatge i so classificada en el subgrup A2/B en el moment en el qual quedarà vacant per jubilació una de les places de tècnic o tècnica de registre i so existents en la plantilla. Una vegada efectuada aquesta creació, pot desenvolupar-se un procés similar al que va conduir a adoptar l'Acord número 3.172/IX, de 12 de febrer de 2019, que va aprovar la reclassificació de les places i llocs de treball afectats pel procés de promoció interna, per conversió directa de places, realitzat i per a complir l'Acord número 2.298/IX, de 30 de gener de 2018, apartat tercer, adoptat per la Mesa de les Corts (BOCV número 345/IX, de 20.02.2019).  
  
  
Sisè  
Aquesta resolució s'ha de publicar en el Butlletí Oficial de les Corts Valencianes, en el Diari Oficial de la Generalitat Valenciana i en la pàgina web de les Corts, i notificar-la al Consell de Personal de les Corts, a la Taula Negociadora del Personal de les Corts, al Departament de Recursos Humans, per tal que realitze les actuacions necessàries per executar l'acord, i a tots els serveis i les unitats administratives que resulten afectats.  
  
Palau de les Corts Valencianes.  
  
València, 16 de maig de 2023  
  
El lletrat major-secretari general  
Francisco J. Visiedo Mazón  
  
  
  
ANNEX I  
Creació de les places següents   
de la plantilla de personal de les corts  
  
SERVEI / UNITAT PROPOSTES  
Servei d'Afers Econòmics  
  
  
  
  
  
  
  
Servei de Tecnologies de la Informació i les Comunicacions  
  
  
  
  
  
  
  
  
Servei de Tecnologies de la Informació i les Comunicacions  
  
  
  
  
  
  
  
  
Servei de Tecnologies de la Informació i les Comunicacions  
  
  
  
  
  
  
  
  
Servei de Tecnologies de la Informació i les Comunicacions  
  
 Creació d'una plaça de tècnic o tècnica superior d'afers econòmics (subgrup: A1 - CD: 22 - CE: CV14)  
- Naturalesa: Funcionarial  
- Titulació necessària: Grau o llicenciatura en dret, o en economia o en administració i direcció d'empreses o equivalent.  
  
Creació d'una plaça de tècnic mitjà o tècnica mitjana de sistemes (subgrup: A2 - CD: 21 - CE: CV19)  
- Naturalesa: Funcionarial  
- Titulació necessària: Diplomatura universitària en informàtica, enginyeria tècnica en informàtica o grau universitari en enginyeria informàtica o llicenciatura en informàtica o enginyeria en informàtica o equivalent.  
  
Creació d'una plaça de tècnic mitjà o tècnica mitjana de sistemes (subgrup: A2 - CD: 21 - CE: CV19)  
- Naturalesa: Funcionarial  
- Titulació necessària: Diplomatura universitària en informàtica, enginyeria tècnica en informàtica o grau universitari en enginyeria informàtica o llicenciatura en informàtica o enginyeria en informàtica o equivalent.  
  
Creació d'una plaça de tècnic mitjà o tècnica mitjana d'aplicacions (subgrup: A2 - CD: 21 - CE: CV19)  
- Naturalesa: Funcionarial  
- Titulació necessària: Diplomatura universitària en informàtica, enginyeria tècnica en informàtica o grau universitari en enginyeria informàtica o llicenciatura en informàtica o enginyeria en informàtica o equivalent.  
  
Creació d'una plaça de tècnic mitjà o tècnica mitjana d'aplicacions (subgrup: A2 - CD: 21 - CE: CV19)  
- Naturalesa: Funcionarial  
- Titulació necessària: Diplomatura universitària en informàtica, enginyeria tècnica en informàtica o grau universitari en enginyeria informàtica o llicenciatura en informàtica o enginyeria en informàtica o equivalent.  
  
  
VII. Reclassificació dels llocs de treball següents:  
  
LLOCS DE TREBALL D'OFICIAL DE GESTIÓ PARLAMENTÀRIA (TOTS)  
LLOC DE TREBALL N. 6201: GESTIÓ DE CAIXA  
La reclassificació consisteix en modificar el complement específic i el complement d'especial dedicació parlamentària dels quaranta-vuit llocs de treball d'oficial de gestió parlamentaria (3107, 3108, 3109, 3110, 3111, 3112, 3208, 3209, 3210, 3211, 3303, 3304, 3417, 3418, 3506, 3507, 4202, 4203, 4204, 4205, 4206, 4207, 4208, 4209, 4210, 4211, 4212, 4213, 4215, 4216, 4217, 4218, 4302, 4303, 4402, 4403, 4404, 4405, 5207, 5208, 5209, 5226, 5227, 6202, 6203, 6204, 6205 i 6207), configurant un nivell singular aplicable a aquests llocs de treball amb la clau de complement específic CV20-OGP (1.094,00 euros/mes i 15.316 euros/any, incloses pagues extraordinàries) i amb la clau de complement d'especial dedicació parlamentària C1-19-CV20/OGP (720,23 euros/mes i 8642,76 euros/any), quanties que s'hi detallen per a modificar les taules retributives actualitzades el 2023, aprovades per Resolució de la Presidència de les Corts dictada el 20 de gener de 2023 (BOCV número 310/X, de 09.02.2023).  
  
Aquesta reclassificació s'aplica també —amb la mateixa quantia d'increment retributiu— al lloc de treball número 6201 de gestió de caixa, que es proveeix entre funcionaris i funcionàries de carrera titulars de places d'oficial de gestió parlamentària que passa a tenir un nivell singular de complement específic CV17-GC (1.348,97 euros/mes i 18.885,58 euros/any, incloses pagues extraordinàries) i un nivell singular de complement d'especial dedicació parlamentària amb la clau C1-22-CV17/GC (810,71 euros/mes i 9.728,52 euros/any), quanties que s'hi detallen per a modificar les taules retributives actualitzades el 2023.  
  
Tot això, amb efectes des de la data de l'adopció d'aquesta resolució.  
  
Palau de les Corts Valencianes.  
València, 16 de maig de 2023  
  
El lletrat major-secretari general  
Francisco J. Visiedo Mazón